**Årsberetning 2017**

2017 har igen været et spændende år for GS93.

Bestyrelse lagde et program, som har tilført vores deltagende medlemmer gode oplevelser ved årets konferencer. Dog vil jeg gerne opfordre til, at vi deltager bredt fra kommunerne for at få så mange facetter og mere tyngde på vores fælles oplevelser som muligt samt efterfølgende erfa udveksling. Det kan være svært som bestyrelse at udarbejde de årlige programmer, hvis der ikke kommer indspark og ønsker fra medlemmerne. Her kan jeg kun tilføje, at vores nye hjemmeside er egnet til og helt uforpligtende i forhold til at komme idéer. Alle idéer er velkomne.

Vedrørende pladsmandsuddannelsen er status, at sagen ligger hos 3F og Dansk Industri, som på baggrund af vores fremsendte materiale enten skal godkende en ny uddannelse eller tage det med i et nyt forlig for genbrugsplads området.

Årets konferencer i 2017:

* **8.-10. marts 2017** - Krefeld og Veenendaal

Igen havde vi en super tur med meget godt indhold. Hovedpunkterne lå i nye nedgravede stationer og tømningsmetode via automatrobotter hos Kliko. Ny fortælling om columnus ægget, ny type renovationsbeholder med bundtømning, hvor kørselsoptimering er sat i et højere niveau. I mellem de faglige indslag blev der også tid til social hygge og mange gode snakke. Der blev også tid til megen erfaringsudveksling i konferencebussen, som var indrettet således, at vi kunne sidde i grupper.

* **23.-25. august 2017** – Aalborg

Vi besøgte Aalborg Kommune ved Tobias Sidén, som fremlagde deres projekt vedrørende nedgravede stationer og test af disse. De havde besluttet sig til at udvælge et område og få nogle producenter til at opsætte forskellige nedgravede modeller og ud fra det lavede de en vurdering af deres fremtidige løsningsmodel. Sorteringsanlæg hos Reno Nord for emballageaffald var også et spændende besøg. Vi fik også indtryk af, at det er en udfordrende verden at håndtere affald. Men god vind til Reno Nord og jeg håber, at de når i mål med deres ønsker. Hos Aalborg Portland blev vi også meget imponerede over orden, styring og en stor virksomhed. Vi var ude for at se dybe indvindingssøer og var næsten i toppen af deres høje skorsten med fantastisk view over Aalborg City og virksomhedens arealer. Erfa snak gik godt. Vi havde besøg af Varig Teknik og Scan Lux Flexibles. Alle parter blev udfordret af spørgsmål og god dialog.

* **26. oktober 2017** - Odense

Vi besøgte Odense Renovation, hvor dagsordenen var sat af Mette med følgende indhold: Hun fortalte om deres indsats omkring brændbart affald. Indtil videre har man målt en reduktion på 225 t svarende til 59%. Man er ved at indføre ny adgangskontrol af erhverv. Man har valgt at benytte sig af Tarchodata. De har valgt en model, hvor alle betaler og erhverv skal henvende sig, hvis de skal undtages fra ordningen. Dette har øget deres betalinger væsentligt. Dorte Lind fortalte om et forsøg i forhold til den nye affaldsplan, hvor borgere fik tildelt testbeholdere af forskellige modeller – og de skulle så melde tilbage med sorteringserfaring og beholdervenlighed. Super godt gået at inddrage borgere i processen. Rasmus fra Odense Nord viste PowerPoint vedrørende aktiviteterne på Odense Nord lige nu, hvad der skal ske i fremtiden, bl.a. projektet med oparbejdning af pulp fra KOD.

Erfaringsudvekslingen og erfa ture med deltagelse af vores kolleger og medarbejdere er vigtigt for GS93. Udgangspunktet for fælles oplevelser og frugtbart input som kan drøftes i de forskellige medlemmers hjemlige omgivelser. Måske kan det med jeres fælles tanker skabe lige de løsninger der skal til ;)

Vores økonomi er grundlagt ud fra årligt kontingent pr. medlem på 2500.00 kr. og deltager betaling for de forskellige ture der arrangeres. Dog vil prisen for 2 dags ture blive sat efter omkostningerne og fremadrettet vil der fastsættes mindste deltagelse for disse ture. Vi har en sund økonomi - GS93 fortsætter som en sund forening med fokus på det faglige indhold, bred deltagelse af ledere/medarbejdere og gode oplevelser til en rigtig fornuftig pris.

Med cirkulær økonomi åbnes mulighed for, at de ressourcer, som ellers ville være endt som affald, kan gå et eller flere skridt tilbage i værdikæden og indgå i produktionen igen. Eller de kan indgå som input i et helt nyt kredsløb. Cirkulær økonomi er altså enten genanvendelse af materialer eller - endnu bedre - affaldsforebyggelse gennem produkter, der f.eks. kan repareres eller opgraderes. Det handler også om nytænkende forretningsmodeller, hvor forbrugeren kan returnere produktet til reparation eller opgradering.

Overordnet vil strategien medføre:

* Øget genanvendelse af materialer fra husholdninger og servicesektor
* Øget genanvendelse af materialer fra elektronikaffald og shredderaffald
* Øget kvalitet i genanvendelsen af bygge- og anlægsaffald
* Bedre udnyttelse næringsstoffer i organisk affald

Med disse afsnit taget ud fra vores fyldige informationer fra Dansk Affalds forening osv., er vores rolle faktisk meget vigtig. De sammenkomster som GS 93 arranger giver via faktuelle oplevelser og erfa deling måske de nye løsninger vedr. genanvendelse af vores modtaget fraktioner eller måske nye sambladede vare som kan blive vigtige ressourcer som bruges i stedet for jomfruelige råstoffer.

Til slut vil jeg takke dem, som har været en del af vores arrangementer, uden denne mulighed ville vores program være tyndt.
Speciel tak til mine bestyrelseskollegaer for en super god indsats.

Tak for 2017 ☺

Jens Peter List